Зэдэарэзыуэ дзыхь ирагъэз
Сыжажэ Хьэсэн Бахъсэн район администрацэм и Iэтащхьэу хахыжащ. Апхуэдэ унафэ къыщащтащ щIыпIэ самоуправленэмкIэ советым и 12-нэ сессием.
Сыжажэ Хьэсэн унафэм Iэ щIедз. Бахъсэн муниципальнэ районым и щIыпIэ администрацэм и Iэтащхьэм и къулыкъум ягъэувынур къыщыхахыну зэпеуэр мы гъэм и мазаем къыхалъхьауэ щытащ. Зыхэплъэну тхылъхэр кандидатитIым — куей администрацэм и унафэщI Сыжажэ Хьэсэнрэ абы и къуэдзэ Тохъутэмыщ Мухьэмэдрэ ятат.
Iэ яIэтын и пэ къихуэу, КъБР-м и Iэтащхьэм и Администрацэм и УнафэщIым и къуэдзэ Власов Александр псалъэ къищтащ. Абы къигъэлъэгъуащ Къэбэрдей-Балъкъэрым и Тхьэмадэ Къанокъуэ Арсени республикэм и адрей унафэщIхэри, Сыжажэ Хьэсэн и кандидатурэм зэрителъхьэр икIи къыхигъэщащ куейм и нэхъыжьу щытахэу мы зэманым ди щIыналъэм къулыкъушхуэ щызыIыгъхэм я Iуэхум абы хуэфащэу зэрыпищэр, Бахъсэн районым зегъэужьыным куэд зэрыхищIыхьар, къызэгъэпэщакIуэфIу, унэтIакIуэ Iэзэу зыкъызэригъэлъэгъуар, властым и къудамэ псоми зэпIэзэрыту зэрадэлажьэр, пщIэ зэриIэр.
Апхуэдэу абы и кандидатурэр диIыгъащ КъБР-м и Парламентым промышленностымкIэ, гъуэгу хозяйствэмкIэ, транспортымрэ связымкIэ и комитетым и унафэщI КъуэщIысокъуэ Юрэ.
— Сыжажэ Хьэсэн зэрыунафэщI губзыгъэр и къулыкъум зэрыпэрыта илъэситIым къагъэнэIуащ. Районым зэрызиужьынум теухуауэ дызыхэплъа и программэр абы и щыхьэтщ, — къигъэлъэгъуащ щIыпIэ самоуправленэмкIэ советым и Iэтащхьэм и къуэдзэ Iэхъуэбэч Анзор комиссэм и лэжьыгъэм кърикIуар щызэхилъхьэжым.
Сессием Сыжажэ Хьэсэн и кандидатурэр зэдэарэзыуэ щыдаIыгъащ.
— Сэ дапщэщи фIэщхъуныгъэ схэлъщ икIи зэуIуу дызэдэлажьэмэ, Бахъсэн районым къыпэщыт къалэнхэм дазэрыпэлъэщынум шэч къытесхьэркъым, — захуигъэзащ абы дзыхь къезыгъэзахэм.
Сыжажэ Хьэсэн Лабид и къуэр Бахъсэн районым щыщ Псыхъурей къуажэм 1962 гъэм бадзэуэгъуэм и 25-м къыщалъхуащ. 1980 гъэм курыт еджапIэр къиухащ, 1980 — 1982 гъэхэм советыдзэм къулыкъу щищIащ. 1984 гъэм Къэбэрдей-Балъкъэр (Тэрч) мэкъумэш техникумыр, 1992 гъэм агромелиоративнэ институтыр агроном IэщIагъэр иIэу къиухащ. 2000 гъэм мэкъумэш щIэныгъэхэм я кандидат хъуащ.
Бахъсэн районым щыIэ «Большевик» колхозым 1984 гъэм лэжьэн щыщIидзащ. ПэщIэдзэ комсомол организацэм и секретару, трактор-губгъуэ бригадэм и унафэщIу, агроном нэхъыщхьэу, «Псыхъурей» СПК-м и Iэтащхьэу щытащ. 2004 гъэм и щIышылэм къыщыщIэдзауэ 2006 гъэм и щэкIуэгъуэ пщIондэ Бахъсэн куейм и агропромышленнэ комплексым и IэнатIэм и унафэщIщ, район администрацэм и тхьэмадэм и япэ къуэдзэщ. 2006 гъэм и щэкIуэгъуэм щегъэжьауэ 2011 гъэм и мазае хъуху щIыпIэ администрацэм и Iэтащхьэм псэуныгъэр къызэгъэпэщынымрэ шынагъуэншагъэмрэ я IуэхухэмкIэ и япэ къуэдзэу лэжьащ, куей администрацэм и унафэщIым и къалэнхэр игъэзэщIащ. 2011 гъэм мазаем и 25 лъандэрэ Бахъсэн район администрацэм и Iэтащхьэм и къулыкъур зэрехьэ.
И лэжьыгъэфIым, жылагъуэ гъащIэм зэрыщыжыджэрым къыпэкIуэу, Къэбэрдей-Балъкъэр Республикэм, Урысей Федерацэмрэ КъБР-мрэ мэкъумэш хозяйствэмкIэ я министерствэхэм я щIыхь тхылъхэр къыхуагъэфэщащ, «УФ-м физическэ щэнхабзэмрэ спортымрэ зыщегъэужьыным хуищIа хэлъхьэныгъэм папщIэ» щIыхь дамыгъэр къратащ.
Алокъуэ Аринэ.
